Návrh ROZHODNUTIE RADY ktorým sa stanovuje pozícia, ktorú má Európska únia zaujať v rámci Generálnej rady Svetovej obchodnej organizácie, pokiaľ ide o žiadosť o udelenie výnimky WTO týkajúcej sa dodatočných autonómnych obchodných preferencií udelených Európskou úniou Pakistanu /* COM/2012/024 final - 2012/0008 (NLE) */





DÔVODOVÁ SPRÁVA 1. CIEĽ NÁVRHU Cieľom tohto návrhu je stanoviť pozíciu, ktorú má Európska únia zaujať v rámci Generálnej rady Svetovej obchodnej organizácie (ďalej len „WTO“), pokiaľ ide o žiadosť o udelenie výnimky WTO týkajúcej sa dodatočných autonómnych obchodných preferencií, ktoré Európska únia udelila Pakistanu, a tak umožniť Európskej únii pripojiť sa ku konsenzu v súvislosti s prijatím tejto žiadosti o výnimku. Dňa 14. októbra 2010 Komisia prijala návrh nariadenia Európskeho parlamentu a Rady, ktorým sa zavádzajú núdzové autonómne obchodné preferencie pre Pakistan, čím reagovala na výzvu, ktorú 16. septembra 2010 v nadväznosti na nebývalé zničujúce záplavy v Pakistane vyjadrila Európska rada. Prerokovávanie tohto návrhu v Parlamente a Rade bude čoskoro opäť pokračovať. Aby EÚ mohla poskytovať preferenčné zaobchádzanie v prípade dovozu s pôvodom z Pakistanu bez toho, aby bola povinná rozšíriť takéto preferenčné zaobchádzanie na podobné výrobky ktoréhokoľvek iného člena WTO, musí jej WTO udeliť výnimku, ktorou sa dočasne pozastaví platnosť určitých záväzkov v rámci WTO, ktoré by sa inak uplatňovali. Dňa 18. novembra 2010 EÚ predložila WTO žiadosť o udelenie výnimky z ustanovení článku I ods. 1 a článku XIII Všeobecnej dohody o clách a obchode z roku 1994 (ďalej len „dohoda GATT z roku 1994“) v nevyhnutnom rozsahu (v dokumente G/C/W/640) a 26. októbra 2011 prepracovanú žiadosť o výnimku (v dokumente G/C/W/640.Rev1). Keďže v súčasnosti ešte stále prebiehajú bilaterálne rokovania o tejto žiadosti o udelenie výnimky s niektorými členmi WTO, bude druhá prepracovaná žiadosť o udelenie výnimky predložená v primeranom čase. 2. PRÁVNY ZÁKLAD NÁVRHU V článku 218 ods. 9 Zmluvy o fungovaní Európskej únie (ZFEÚ) sa stanovuje, že ak je v rámci orgánu zriadeného medzinárodnou dohodou potrebné prijať rozhodnutie s právnymi účinkami, Rada na návrh Komisie alebo vysokého predstaviteľa Únie pre zahraničné veci a bezpečnostnú politiku prijme rozhodnutie, ktorým sa určuje pozícia, ktorá sa má prijať v mene Únie. Udelenie výnimky týkajúcej sa dodatočných autonómnych obchodných preferencií udelených Európskou úniou Pakistanu spadá do rozsahu pôsobnosti tohto ustanovenia, keďže rozhodnutie prijíma orgán zriadený medzinárodnou dohodou (Generálna rada alebo Konferencia ministrov WTO), ktorá má vplyv na práva a povinnosti EÚ. 2012/0008 (NLE) Návrh ROZHODNUTIE RADY ktorým sa stanovuje pozícia, ktorú má Európska únia zaujať v rámci Generálnej rady Svetovej obchodnej organizácie, pokiaľ ide o žiadosť o udelenie výnimky WTO týkajúcej sa dodatočných autonómnych obchodných preferencií udelených Európskou úniou Pakistanu RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9, so zreteľom na návrh Európskej komisie, keďže: (1) Európska únia je v súčasnosti v procese prijímania právnych predpisov týkajúcich sa udelenia dodatočných autonómnych obchodných preferencií Pakistanu. Ak by Európskej únii nebola udelená výnimka zo záväzkov podľa článku I ods. 1 a článku XIII Všeobecnej dohody o clách a obchode z roku 1994 (ďalej len „dohoda GATT z roku 1994“) v nevyhnutnom rozsahu, muselo by sa zaobchádzanie poskytované prostredníctvom dodatočných autonómnych obchodných preferencií rozšíriť na všetky ostatné členské krajiny Svetovej obchodnej organizácie (ďalej len „WTO“). Preto je vhodné požiadať o výnimku z článku I ods. 1 a článku XIII dohody GATT z roku 1994 v nevyhnutnom rozsahu, podľa článku IX ods. 3 Dohody o založení Svetovej obchodnej organizácie uzavretej v Marakéši. (2) Európska únia pôvodne predložila žiadosť, o ktorej má Generálna rada WTO rokovať, 18. novembra 2010 a následne ju 26. októbra 2011 prepracovala. (3) Je preto vhodné stanoviť pozíciu, ktorú má Európska únia v súvislosti s touto žiadosťou zaujať v rámci Generálnej rady WTO, PRIJALA TOTO ROZHODNUTIE: Článok 1 Pozícia, ktorú má Európska únia zaujať v rámci Generálnej rady Svetovej obchodnej organizácie, je schváliť výnimku WTO týkajúcu sa dodatočných autonómnych obchodných preferencií, ktoré Európska únia udelila Pakistanu. Túto pozíciu vyjadrí Komisia. Článok 2 Toto rozhodnutie nadobúda účinnosť dňom jeho prijatia. V Bruseli 30. 1. 2012 Za Radu predseda